
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže pri brutálnom ozbrojenom útoku na civilistov v dedine Kawel (štát Plateau) v júni 2026 prišli o život desiatky príslušníkov miestnej kresťanskej komunity a mnohí ďalší utrpeli rozsiahle zranenia, pričom došlo aj k poškodeniu infraštruktúry, čo svedčí o tragickom prepojení medzi etnicko-náboženským napätím a konfliktmi o zdroje;
B.	keďže nigérijské orgány neboli napriek opakovaným varovaniam miestnych komunít, cirkví, organizácií pre ľudské práva a občianskej spoločnosti schopné zabrániť takýmto útokom, poskytnúť primeranú ochranu ohrozenému kresťanskému obyvateľstvu a zraniteľným komunitám vo všeobecnosti, zabezpečiť včasnú a účinnú intervenciu alebo viesť dôkladné vyšetrovanie a trestné stíhanie;
C.	keďže tento útok je súčasťou série násilných činov v štáte Plateau a v strednom pásme krajiny, medzi ktoré patria útoky na prevažne kresťanské poľnohospodárske komunity, tradičných vodcov, duchovných, školy, zdravotnícke zariadenia a miesta bohoslužieb;
D.	keďže systémové násilie v nigérijskom strednom pásme je poháňané komplexnou kombináciou napätia medzi rôznymi náboženstvami, etnikami a komunitami, konfliktov medzi poľnohospodármi a pastiermi, sporov o pôdu a vodu, organizovanej trestnej činnosti, extrémistickej činnosti, klimatických tlakov a pretrvávajúcej beztrestnosti;
E.	keďže kresťania na celom svete sú najprenasledovanejšou náboženskou komunitou a keďže neriešenie tohto problému oslabuje ochranu slobody náboženského vyznania alebo viery;
1.	dôrazne odsudzuje všetko násilie páchané na civilistoch v dedine Kawel a všeobecne v strednom pásme; vyjadruje poľutovanie najmä nad neúmerným vplyvom na ženy a dievčatá a dôrazne odsudzuje alarmujúci nárast cielených únosov a zavlečení; vyjadruje hlbokú sústrasť rodinám všetkých obetí a všetkým osobám, ktoré postihol tento hrozný útok, vrátane kresťanskej komunity štátu Plateau;
2.	naliehavo vyzýva nigérijské federálne a štátne orgány, aby dôkladne, transparentne a nezávisle vyšetrili masaker v dedine Kawel s cieľom postaviť páchateľov pred súd a ukončiť kultúru beztrestnosti;
3.	vyzýva nigérijskú vládu, aby zintenzívnila svoje protiteroristické opatrenia v boji proti ozbrojeným militantom, najmä v regióne stredného pásma, ako aj úsilie zamerané na boj proti skupine Boko Haram a Islamskému štátu v provincii západná Afrika;
4.	vyzýva nigérijskú vládu, aby napravila zlyhania spravodajských služieb, zlepšila výmenu informácií v rámci systému včasného varovania, posilnila civilnú ochranu pod vedením štátu, investovala do regionálnej mediácie, vykonávala politiky udržateľného obhospodarovania pôdy, zlepšila potravinovú bezpečnosť a zaoberala sa ekologickými faktormi;
5.	podporuje úsilie o nadviazanie zmysluplného a inkluzívneho národného dialógu s cieľom riešiť pretrvávajúce násilie vo viacerých regiónoch a zdôrazňuje potrebu riešiť sociálno-ekonomické faktory súvisiace s týmito útokmi;
6.	opätovne potvrdzuje svoje neochvejné odhodlanie obhajovať slobodu myslenia, svedomia a náboženského vyznania;
7.	vyzýva osobitného vyslanca EÚ pre podporu slobody náboženstva alebo viery mimo EÚ, aby venoval osobitnú pozornosť zhoršujúcej sa situácii kresťanov a všetkých prenasledovaných náboženských komunít v Nigérii;
8.	naliehavo vyzýva nigérijskú vládu, aby účinne riešila situáciu vnútorne vysídlených osôb a v tejto súvislosti im poskytla vhodné prechodné ubytovanie a uprednostnila ich bezpečný návrat do ich domovských komunít;
9.	poveruje svoju predsedníčku, aby postúpila toto uznesenie Rade, Komisii, VP/PK a vláde a parlamentu Nigérijskej federatívnej republiky.

